Sabtu, 11 Agustus 2012
Pantoen Nasehat Aceh
PANTÔN NASIHAT
Oleh. Medya Hus
Watèe ka malam ka peungeuh buleuen.
Nyo watèe ujeuen leupie bukon lé.
Nyoe pat na pantôn bak lôn peujangeun.
Ci neu peureumeun geulantoe Caé.
Kayèe sibak ramphak that dheuen.
Bungöng di leuen hudép saré.
Buet nyang karôt bèk peureumeun.
Nyang kheun meukheun bèk tapiké.
Meunyo tanyoe jak u dalam rimba.
Beukai beutaba tanyoe peuhasé.
Meunyo beut teuh gèt deungon Syédara.
Ukhuwah teubina han meupaké.
Yôh goh lom tayoe koh ôn meuriya.
Purieh beusigra beuta peuhasé.
Yôh masa goh lom tanyoe keurija.
Rugoe ngon laba beuna tapiké.
Yôh goh lom tanyoe tajak u paya.
Awai seudia nyan bijèh padé.
Yôh goh teulanjô peue keurija.
Bak Ureueng Tuha tanyoe tanyöng kré.
Aneuk glueh agam di dalam rimba.
Di Aneuk buya bak iku tubé.
Beurang kapeue buet peudoman beuna.
Ngat teupat banja han karôt akhé.
Di langèt manyang na bintang kala.
Όh malam jula cahya hana lé.
Yôh mantong kukôh tubôh anggota.
Ingat keu tuha beuna tapiké.
Geupula bayam dalam blang raya.
Tasiram hana ban mandum maté.
Nyo hana sunggôh yôh masa muda.
Όh watèe tuha susah bukon lé.
Didalam la ôt eungkôt meudôda.
Didalam paya teumeugom bacé.
Seunang ta udép meunyo sép harta.
Dak tan keurija tapajôh wasé.
Gunöng seulawah meugah na dua.
Nyang saboh Dara cidah meu uké.
Sunggôh 'Ibadat Syufa'at teuka.
Sunggôh keurija seunang 'oh akhé.
Reudôk lam uteuen ujeuen pih teuka
Lam krueng meukapa cabeueng meuranté
Bèk that peureumeun reun mareun dônya
Tanyoe ji daya rôh lam buet jahé
Tajak usabang jeumeurang kuala.
Rot lhôk krueng raya ék jalô kawé.
Meunyo tagalak bak buet nyang beuna
Seunang 'oh lusa di uroe pagé
Jalan Meulabôh tumbôh u-tripa
Jalan Keumala tumbôh u-tangsé
Peue nyang tapubuet beujeuet takira
Rugoe ngon laba awai tapiké
Di bate tutông semantông tapa
Di guha naga jiduek uleue glé
Peue nyang tapubuet beujeuet meuguna
Bèk sia sia rugoe 'oh akhé
Ranup kunèng ôn di keubôn yahwa
Nyang tuha-tuha lurôh bak tangké
Ètnoe keuh pantôn bak lôn Syédara.
Jeuet neupeuguna simpan lam haté.
Banda Acèh 2007
Pengarang: Medya Hus.
--------------------------------
PANTÔN KEU RAKAN
Oleh: Medya Hus
Aneuk leuek meusu ateueh bak sukôn.
Di aneuk tiyông dicông bak ara.
Keu sidroe rakan lôn kirém pantôn.
Haté that rihôn sabé di mata.
Toe binèh pasi riyeuek meususôn.
Kayèe ijô ôn lam uteuen raya.
Rakan seutia kaji ôh ngön lôn.
Meubuleuen meuthô hana geugisa.
Bungöng malori tari ngon cidah.
Bungöng meu ulah harôm lagoe na.
Wahé Sahbat lôn nyang that meutuah.
Hoka neulangkah h'ana berita.
Riyôh dalam glé meupaké reungkah.
Gaki kapatah di klik béraya.
Lôn deungo angèn meurèn-rèn leupah.
Kagadôh reupah kawé tan mata.
Sayang boh mancang leukang bak tangké.
Ateueh bak tanlé lurôh meukeuba.
Wahé Cut Bang lôn Ampôn bohaté.
Bèk turôt haté peuseutot dônya.
Ureueng jak meugoe dalam blang toe glé.
Ureueng keu mawé lam lubôk paya.
Bèk lé peuseutot meurot ratabé.
Beuna tapiké keu masa tuha.
Sayang boh mamprèe meuseubèe lurôh.
Sayang boh sawôh angèn peudôda.
Peuturôt haté kareulé tubôh.
Peuturôt sa ôh h'an trôh tagisa.
Geu kawé eungkôt di la-ôt teudôh.
Dikap geureupôh deungon jeunara.
Kajeuet neupiké bèk lé meugadôh.
Kajeuet neupiyôh bak buet tan guna.
Bintang dilangèt meunblèt-blèt ijô.
Cahya meuhambô keunoe udônya.
Neuwoe beurijang wahé abang e.
Bèk lé neutajô ho-ho nyang hawa.
Takoh bak panah tarah keu bapeuen.
Ta adèe bak leuen teungoh uroe kha.
Wahé sahabat rakan lôn jameuen.
Kajeuet peureumeun bak buet nyang beuna.
Tajak usabang jeumeurang la-ôt.
Payah taék bôt lèwat krueng raya.
Bubayang dônya bèk lé peuturôt.
Bèk lé meulimbôt ngon ija ruja.
Gunöng gurutèe singkèe ula-ôt.
Timoh bak rambôt blah lamno jaya.
Bèk lé Bang ingat nyang ka ulikôt.
Kajeuet peu seupôt buet-buet tan guna.
Keterangan. Pantôn ini telah di baca di acara
Pantôn Acèh di Acèh TV.(Medya Hus)
---------------------------------------------
PANTÔN PEUTRÔT DÔNYA
Oleh: Medya Hus
Tajak Krueng Raya tamita karéng
Tajak Umanggéng tamita boh drien
Peuturôt dônya ulèe meupuséng
Harta meutunggéng geutanyoe gasien
Keupeue meuguna tanyoe peugot wéng
Jéh tubèe Gadéng ka gajah pusieng
Keupeue lom guna na ija tabéng
Nyak Dara linténg ka awai gop kring
Di công bak-u di meusu Peureuléng
Di ateueh bak Rhéng Ulat meukuwien
Bak jalan jahat bèk that keureuléng
Dudoe teuh juléng mata bak meungieng
Di binèh krueng geutheun nyaréng
Keunong Seureudéng deungon Lubiem
Bak buet nyang jahé bèk lé tapaléng
Dudoe geutunggéng udalam Jahim
Όh taék Honda ruda meupuséng
Di Moto Giléng dijak meulawin
Nyoe keuh Pantôn lôn ci baréng
Neuci Saréng tubai ngon liem
MEDYA HUS
Langganan: Poskan Komentar (Atom)
ind_Latn min_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn nob_Latn unk ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ban_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn unk ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn nob_Latn ind_Latn